– Det er hærverk, det er det ingen tvil om, sier Olav (46), som oppdaget at fjellformasjonen var ødelagt lørdag morgen.

Fjellformasjonen med det noe vulgære navnet «Trollpikken» er ødelagt, melder Dalane Tidene.

Trollpikken ligger like utenfor Eigersund, og som navnet tilsier er den formet som en fallos.

Eller rettere sagt var, for da Olav Magne Egebakken (46) var ute og jogget lørdag morgen, sto ikke fjellet slik det har gjort tidligere.

– Helt ufattelig

Sammen med syv andre oppdaget han at hele fjellformasjonen var ødelagt. Løpegjengen tok en avstikker fra joggeturen for å se etter Trollpikken, men så raskt at den var knekt av.

– Det er jo helt ufattelig at noen kan finne på noe sånt. Jeg er litt målløs, sier Egebakken.

Egebakken forteller til TV 2 at det var flere borehull i fjellet. Han så minst fem eller seks hull.

– Det ser ut som noen har brukt en boremaskin på toppen. Dette er hærverk, det er det ingen tvil om, sier Egebakken til TV 2.

Han sier det er vanskelig å si om det er brukt annen type verktøy.

Debatten koker på Facebook: «Ærlig talt, noen som ikke tålte det navnet? Måtte det ødelegges pga det?»

– Sjokkert og målløs

Tidligere denne uken skrev TV 2 om Kjetil Bentsen (42) og kameraten Svein Bruno Kallhovd (39) som prøvde å gjøre formasjonen til en turistdestinasjon. Bentsen fortalte engasjert til TV 2 om hvordan Trollpikken kunne komme til å konkurrere med Trolltunga og Kjeragbolten, og trekke turister til Eigersundsområdet.

Lørdag morgen er det en skuffet mann som svarer i telefonen når TV 2 ringer.

– Jeg er sjokkert og målløs for øyeblikket. Det er litt vanskelig å skjønne at noen kan finne på noe sånt egentlig, sier Bentsen.

Han var da på vei opp til fjellet for å se på skadene.

– Trollpikken hadde et stort potensiale som turistattraksjon. Bare i går kom det inn 450 kommentarer på Facebook-siden til Trollpikken fra folk som ville besøke den, sier Bentsen.

Politiet vurderer å sende patrulje til stedet

Politiet har kun hørt om saken fra pressen, men vurderer lørdag formiddag om de skal dra til stedet.

– Vi har bedt en patrulje i Dalane om å sjekke saken. Det skal være borespor i steinen, men det er ikke verifisert av politiet da vi ikke har vært på stedet foreløpig, sier operasjonsleder i Sør-Vest politidistrikt, Brit Randulff, til TV 2.

Direktøren for NHO Reiseliv, Kristin Krohn Devold, besøkte torsdag Eigersunds nye turistattraksjon. Hun var ifølge lokalavisen Dalane Tidende imponert over fjellformasjonen.

– Jeg blir veldig trist. Det er så mye flott å se i Rogaland, og nå var det så stor lokal optimisme rundt det man kunne få til rundt attraksjonen, sier Krohn Devold til TV 2.

Hun mener det hadde potensial til å dra tusenvis av turister til området.

– At mennesker kan finne på å ødelegge det naturen har bygget opp gjennom tusener av år, det er bare trist, sier Krohn Devold.

Som turistmål sammenligner hun det nærmest med Trolltunga og Prekestolen.

– Folk er interessert i flotte, naturlige kunstverk og turmål. Vil ta bilde av seg selv og sende til alle de kjenner. Slike attraksjoner kan gå fra noen få lokale besøkende til det som betyr fullbookede overnattinger og spisesteder – som også betyr arbeidsplasser, sier hun.